b'\n_START_ARTICLE_\nSankt Peterburgas\n_START_SECTION_\nIstorija\n_START_PARAGRAPH_\nMiest\xc4\x85 \xc4\xafk\xc5\xabr\xc4\x97 Rusijos caras Petras I 1703 m. gegu\xc5\xbe\xc4\x97s 27 d. [pagal J.K.: gegu\xc5\xbe\xc4\x97s 16 d.], atkovojus \xc5\xa1ias \xc5\xbeemes i\xc5\xa1 \xc5\xa0vedijos. Miest\xc4\x85 pavadino savo glob\xc4\x97jo \xc5\xa0v. Petro garbei. Miestas i\xc5\xa1kart tapo Rusijos sostine (1712\xe2\x80\x931728 m. ir 1732\xe2\x80\x931918 m.), svarbiu prekybos su Vakarais uostu. XIX a. pabaigoje nutiestas Sankt Peterburgo\xe2\x80\x93Var\xc5\xa1uvos gele\xc5\xbeinkelis._NEWLINE_Sankt Peterburge 1917 m. \xc4\xafvyko Spalio revoliucija. Antrojo pasaulinio karo metu miest\xc4\x85 900 dien\xc5\xb3 buvo apsup\xc4\x99 vokie\xc4\x8diai, miestas gyveno blokados s\xc4\x85lygomis. 1945 m. suteiktas miesto-didvyrio vardas._NEWLINE_1991 m. bir\xc5\xbeelio 12 d. miesto gyventojai balsavo referendume u\xc5\xbe tai, kad vietoje Leningrado b\xc5\xabt\xc5\xb3 sugr\xc4\x85\xc5\xbeintas istorinis miesto vardas \xe2\x80\x93 Sankt Peterburgas.\n_START_SECTION_\nGeografija\n_START_PARAGRAPH_\nSankt Peterburgas \xc4\xafsik\xc5\xabr\xc4\x99s Nevos up\xc4\x97s \xc5\xbeiotyse, prie Suomijos \xc4\xaflankos (Baltijos j\xc5\xabra). _NEWLINE_Po Sankt Peterburgo pl\xc4\x97tros prijungus aplinkinius miestus, jo plotas i\xc5\xa1augo daugiau kaip dvigubai, ir u\xc5\xbeima 1439 km\xc2\xb2 teritorij\xc4\x85, bet tankiau u\xc5\xbestatyta teritorija sudaro 650 km\xc2\xb2. _NEWLINE_Centriniai miesto rajonai vir\xc5\xa1 j\xc5\xabros lygio i\xc5\xa1kil\xc4\x99 1\xe2\x80\x935 metrus, \xc5\xa1iaurinio pakra\xc5\xa1\xc4\x8dio rajonai 5\xe2\x80\x9330 m vir\xc5\xa1 j\xc5\xabros lygio, piet\xc5\xb3 ir pietvakari\xc5\xb3 pakra\xc5\xa1\xc4\x8dio rajonai 5\xe2\x80\x9322 m vir\xc5\xa1 j\xc5\xabros lygio. Pati auk\xc5\xa1\xc4\x8diausia pakyluma yra pietvakari\xc5\xb3 pakra\xc5\xa1\xc4\x8dio Krasnoje selo rajone, esan\xc4\x8diose Dudergovskio auk\xc5\xa1tumose, \xc5\xa1i vieta i\xc5\xa1kylusi 176 m vir\xc5\xa1 j\xc5\xabros lygio. Krasnoje selo rajonas yra Did\xc5\xbeiojo Sankt Peterburgo administracini\xc5\xb3 rib\xc5\xb3 sud\xc4\x97tin\xc4\x97 dalis.\n_START_SECTION_\nArchitekt\xc5\xabra\n_START_PARAGRAPH_\nMieste daug XVIII\xc2\xa0\xe2\x80\x93 XIX a. architekt\xc5\xabros ansambli\xc5\xb3: Petropavlovsko tvirtov\xc4\x97s kompleksas, Smolnis, R\xc5\xabm\xc5\xb3 aik\xc5\xa1t\xc4\x97 su \xc5\xbdiemos r\xc5\xabmais ir Aleksandro kolona, Dekabrist\xc5\xb3 (buv. Senato) aik\xc5\xa1t\xc4\x97 su paminklu Petrui I ir \xc5\xa0v. Izaoko katedros soboru, Nevos prospekto ansamblis, Kazan\xc4\x97s soboras, Ostrovskio aik\xc5\xa1t\xc4\x97 su Akademiniu dramos teatru ir Rusijos nacionaline biblioteka, Men\xc5\xb3 aik\xc5\xa1t\xc4\x97 su Rus\xc5\xb3 muziejumi, Marso lauku, Vasaros sodu ir In\xc5\xbeinieri\xc5\xb3 pilimi._NEWLINE_Klasicizmo paminklai: Dail\xc4\x97s akademija (1764\xe2\x80\x931788\xc2\xa0m.), Admiralitetas (1806\xe2\x80\x931823\xc2\xa0m.), Kaln\xc5\xb3 institutas (1806\xe2\x80\x931811\xc2\xa0m.), Narvos vartai (1827\xe2\x80\x931834\xc2\xa0m.), daug tilt\xc5\xb3 (taip pat ir pakeliam\xc5\xb3). Sankt Peterburgo priemies\xc4\x8diuose yra r\xc5\xabm\xc5\xb3 ir park\xc5\xb3 ansambliai (Petrodvorecas arba Peterhofas, Pu\xc5\xa1kinas arba Carskoje Selo, Gat\xc4\x8dina ir kt.).\n_START_SECTION_\nKult\xc5\xabra\n_START_PARAGRAPH_\nSankt Peterburge yra Rusijos moksl\xc5\xb3 akademijos centras, daug mokslo institut\xc5\xb3, 43 auk\xc5\xa1tosios mokyklos (tarp j\xc5\xb3 \xe2\x80\x93 universitetas, konservatorija). 16 profesionali\xc5\xb3 teatr\xc5\xb3 (\xc5\xbeymiausi \xe2\x80\x93 operos ir baleto, dramos), didel\xc4\x97s bibliotekos (nacionalin\xc4\x97 biblioteka, moksl\xc5\xb3 akademijos biblioteka), 43 muziejai (\xc5\xbeymiausi \xe2\x80\x93 Ermita\xc5\xbeas, antropologijos ir etnografijos, mokslo ir tyrim\xc5\xb3), vienas seniausi\xc5\xb3 \xc5\xa1alyje Leningrado zoologijos sodas.\n_START_SECTION_\nSportas\n_START_PARAGRAPH_\nSankt Peterburge vyko 2000 m. ir 2016 m. Pasaulio ledo ritulio \xc4\x8dempionatas. Su\xc5\xbeaistos 2017 m. FIFA konfederacij\xc5\xb3 taur\xc4\x97s ir XXI pasaulio futbolo \xc4\x8dempionato var\xc5\xbeybos._NEWLINE_Miestas turi UEFA Europos lygoje ir Rusijos Premjer lygoje \xc5\xbeaid\xc5\xbeiant\xc4\xaf FK Zenit Sankt-Peterburg futbolo klub\xc4\x85, Kontinentin\xc4\x97je ledo ritulio lygoje besivar\xc5\xbeant\xc4\xaf SKA Sankt-Peterburg ledo ritulio klub\xc4\x85 bei Vieningoje lygoje ir Eurolygoje dalyvaujan\xc4\x8di\xc4\x85 BC Zenit Sankt-Peterburg krep\xc5\xa1inio komand\xc4\x85. Kiti ma\xc5\xbeiau paj\xc4\x97g\xc5\xabs klubai: FK Dinamo Sankt-Peterburg, BC Spartak Sankt-Peterburg.'